ભણેલી, નોકરી કરતી સ્ત્રીઓને પણ કેટલી સ્વતંત્રતા હોય છે તે વિચારવાની જરૂર છે. સ્ત્રીઓને બોલવાની આદત નથી. નામની બાબતમાં તો લગ્ન પછી તેનું મૂળ નામ ન બદલાય તો પણ તેની ઓળખ બદલાઈ જતી હોય છે. પતિનું નામ અને અટક લાગે છે. પુરુષ એક જ નામ અને અટક સાથે આખું ય જીવન જીવી જાય છે, પણ સ્ત્રીએ બદલાવું પડે છે. તેનું ઘર, એડ્રેસ, નામ, અટક અને ટેવો પણ. તેને શું ભાવે છે કે નથી ભાવતું તે મહત્ત્વનું નથી રહેતું. તેને કોઈ પૂછતું નથી, અને જો પૂછે છે તો સાંભળીને પછી કહી દેવાય છે કે ...અહીં તો આમ જ બનશે કારણ કે એમને નથી ભાવતું કે તારા પતિને નથી ફાવતું. દરેક ટેવો બદલાવવી પડે છે. સવારે મોડા ઊઠવાનું હોય જ નહીં. ઊઠીને સીધા રસોડામાં જતું રહેવાનું.